b'\n_START_ARTICLE_\nMaria Kraftman\n_START_PARAGRAPH_\nMaria Kristina Kraftman (22. huhtikuuta 1812 Oulu \xe2\x80\x93 28. syyskuuta 1884 Turku) oli suomalainen kauppias ja ruotsiksi kirjoittanut kirjailija._NEWLINE_Kraftmanin vanhemmat olivat Oulun kaupunginvouti Petter Kraftman ja Maria Elisabet Parve. Maria Kraftman oli kes\xc3\xa4isin ravintolan pit\xc3\xa4j\xc3\xa4n\xc3\xa4 vuonna 1839 Pohjanlahden liikenteeseen tulleella Ule\xc3\xa5borg-laivalla ja talvisin h\xc3\xa4n avusti v\xc3\xa4rj\xc3\xa4ri Mikael Imbergin vaimoa tyykimyssyjen valmistamisessa, kirjanpidossa ynn\xc3\xa4 muussa. Kraftman muutti 1849 Oulusta H\xc3\xa4meenlinnaan ja vuoden 1855 paikkeille edelleen Turkuun._NEWLINE_Kraftman toimi kauppiaana Turussa. H\xc3\xa4n perusti 1850-luvulla Turun ensimm\xc3\xa4isen ajurinliikkeen, omisti kangaskaupan (Kestil\xc3\xa4n Pukimo Oy:n edelt\xc3\xa4j\xc3\xa4) ja harjoitti voin ja viljan vientikauppaa. H\xc3\xa4nen kirjalliseen tuotantoonsa kuuluu vain yksi 1848 ilmestynyt romaani.'